A BIZOTTSÁG HATÁROZATA
(2008. március 25.)
az ózonréteget lebontó anyagokról szóló 2037/2000/EK rendelet értelmében a Közösségben 2008. január 1. és december 31. között kritikus alkalmazási célokra felhasználható metil-bromid-mennyiségek meghatározásáról
(az értesítés a C(2008) 1053. számú dokumentummal történt)
(Csak a lengyel és a spanyol nyelvű szöveg hiteles.)
(2008/320/EK)
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel az ózonréteget lebontó anyagokról szóló, 2000. június 29-i 2037/2000/EK európai parlamenti és tanácsi rendeletre (1) és különösen annak 3. cikke (2) bekezdésének ii. pontjára,
mivel:
(1)
A 2037/2000/EK rendelet 3. cikke (2) bekezdése i. pontjának d) alpontja és 4. cikke (2) bekezdése i. pontjának d) alpontja megtiltja a metil-bromid 2004. december 31. után történő gyártását, behozatalát és forgalomba hozatalát minden alkalmazási célra, kivéve - többek között (2) - a 3. cikk (2) bekezdésének ii. pontja szerinti kritikus alkalmazási célokat és a Montreali Jegyzőkönyv részes feleinek IX/6. számú határozatában megállapított kritériumok, továbbá minden olyan vonatkozó feltétel szerinti kritikus alkalmazási célt, amelyekről a felek megállapodtak. A kritikus alkalmazási célokra engedélyezett eltérések célja korlátozott eltérés biztosítása annak érdekében, hogy rendelkezésre álljon egy rövid idő az alternatívák bevezetésére.
(2)
A IX/6. számú határozat megállapítja, hogy a metil-bromid csak akkor minősül „kritikusnak”, ha a kérelmező kijelenti, hogy a metil-bromidnak az adott alkalmazási célra való rendelkezésre nem állása jelentős piaci zavart okozna; és hogy nem áll a felhasználó rendelkezésére olyan műszakilag és gazdaságilag kivitelezhető alternatíva vagy helyettesítő anyag, amely környezet- és egészségvédelmi szempontból elfogadható, és amely a bejelentésben szereplő növények és körülmények szempontjából megfelelő. Ezenkívül a metil-bromid esetleges kritikus alkalmazási célú gyártása és felhasználása csak akkor engedélyezhető, ha minden műszakilag és gazdaságilag kivitelezhető lépést megtettek a kritikus alkalmazási célra felhasznált mennyiség és a kapcsolódó metil-bromid-kibocsátás minimalizálására. A kérelmezőnek azt is bizonyítania kell, hogy megfelelő mértékben törekszik alternatív és helyettesítő anyagok értékelésére, kereskedelmi bevezetésére és ezekre vonatkozóan a nemzeti szabályozó hatóság jóváhagyásának elnyerésére; és hogy kutatási programok vannak folyamatban az alternatív és helyettesítő anyagok kifejlesztésére és bevezetésére.
(3)
A Bizottság két tagállamtól hat javaslatot kapott, összesen 245 146 kg metil-bromid kritikus célú alkalmazására, így Lengyelországtól (12 995 kg) és Spanyolországtól (232 151 kg).
(4)
A Bizottság a 2008-ban kritikus alkalmazási célra engedélyezhető metil-bromid-mennyiség meghatározásához a IX/6. számú határozatban és a 2037/2000/EK rendelet 3. cikke (2) bekezdésének ii. pontjában szereplő kritériumokat alkalmazta. A tagállamokkal konzultálva a Bizottság megállapította, hogy megfelelő alternatív anyagok állnak rendelkezésre a Közösségen belül, és terjedtek el a Montreali Jegyzőkönyv számos aláíró felénél abban az időszakban, amely a kritikus felhasználásra vonatkozó javaslatoknak a tagállamok általi összeállítása óta eltelt. Ennek következtében a Bizottság úgy határozott, hogy 2008-ban minden egyes tagállamban, amely a metil-bromid használatát kérelmezte, 212 671 kg metil-bromid használható fel a kritikus alkalmazási célok kielégítésére. Ez a mennyiség az Európai Közösség 1991. évi metil-bromid-felhasználása 1,1 %-ának felel meg, ami azt jelenti, hogy a metil-bromid több mint 98,9 %-át alternatív anyagokkal váltották fel. A kritikus alkalmazási célra vonatkozó kategóriák megfelelnek a Montreali Jegyzőkönyv részes feleinek tizenkilencedik ülésén elfogadott XIX/9. számú határozat A. táblázatában meghatározottaknak (3).
(5)
A 3. cikk (2) bekezdésének ii. pontja arra kötelezi a Bizottságot, hogy azt is határozza meg, mely felhasználók élhetnek a kritikus alkalmazási célokra engedélyezett eltérésekkel. Mivel a 17. cikk (2) bekezdése a metil-bromid alkalmazásában érintett személyek minimális szakképzési követelményeinek meghatározására kötelezi a tagállamokat, és mivel a fertőtlenítés az egyetlen alkalmazási cél, a Bizottság megállapította, hogy kizárólag a metil-bromidos fertőtlenítést végző személyek azok a felhasználók, amelyek számára a tagállam javasolja és a Bizottság engedélyezi a metil-bromid kritikus alkalmazási célokra történő felhasználását. A fertőtlenítést végző személyek rendelkeznek a biztonságos alkalmazáshoz szükséges képesítéssel. A tagállamok eljárásokat léptettek életbe azoknak a területükön működő, fertőtlenítést végző személyeknek a kijelölésére, akik számára engedélyezett a metil-bromid kritikus alkalmazási célokra történő felhasználása.
(6)
A IX/6. számú határozat megállapítja, hogy a metil-bromid kritikus alkalmazási célokra történő előállítása és felhasználása csak akkor engedélyezhető, ha meglévő felhalmozott raktárkészletből vagy újrahasznosított készletből nem áll rendelkezésre metil-bromid. A 3. cikk (2) bekezdésének ii. pontja megállapítja, hogy a metil-bromid gyártása és behozatala csak akkor engedélyezhető, ha a felek egyikénél sem áll rendelkezésre visszanyert vagy regenerált metil-bromid. A IX/6. számú határozattal és a 3. cikk (2) bekezdésének ii. pontjával összhangban a Bizottság meghatározta, hogy 6 296,744 kg raktárkészlet áll rendelkezésre kritikus alkalmazási célokra.
(7)
A 4. cikk (2) bekezdésének ii. pontja kimondja, hogy - a 4. cikk (4) bekezdésére is figyelemmel - a gyártókon és importőrökön kívül más vállalkozások számára 2005. december 31-ét követően tilos a metil-bromid forgalomba hozatala és felhasználása. A 4. cikk (4) bekezdése megállapítja, hogy a 4. cikk (2) bekezdése nem vonatkozik a szabályozott anyagok forgalomba hozatalára és felhasználására, ha azokat a 3. cikk (2) bekezdése szerint meghatározott felhasználók kritikus alkalmazásra irányuló engedélyezett kérelmeknek megfelelően használják.
Ezért 2007. december 31. után a gyártókon és importőrökön kívül a Bizottság által 2008-ban bejegyzett, fertőtlenítést végző személyek is forgalomba hozhatnak és kritikus alkalmazási célokra felhasználhatnak metil-bromidot. A fertőtlenítést végző személyek legtöbbször az importőrt kérik fel a metil-bromid-behozatal és -ellátás elvégzésére. A Bizottság által 2007-ben kritikus alkalmazási célokra bejegyzett, fertőtlenítést végző személyek a 2008. évre átvihetik a 2007-ben fel nem használt metil-bromidot (a továbbiakban: készlet). Az Európai Bizottság engedélyezési eljárásokat vezetett be azzal a céllal, hogy az ilyen metil-bromid-készleteket csökkentsék, még mielőtt a kritikus alkalmazásra irányuló, 2008. évi engedélyezett kérelmek teljesítése érdekében további metil-bromid importálására vagy gyártására kerülne sor.
(8)
Mivel a metil-bromid kritikus alkalmazási célokra történő felhasználása 2008. január 1-jétől alkalmazandó, és annak biztosítása érdekében, hogy az érdekelt társaságok és gazdasági szereplők igénybe vehessék az engedélyezési rendszert, helyénvaló ezt a határozatot ettől az időponttól alkalmazni.
(9)
Az e határozatban előírt intézkedések összhangban vannak a 2037/2000/EK rendelet 18. cikke alapján létrehozott bizottság véleményével,
ELFOGADTA EZT A HATÁROZATOT:
1. cikk
A Spanyol Királyság és a Lengyel Köztársaság számára 2008. január 1. és december 31. között, az I. és II. mellékletben meghatározott mennyiségek és kategóriák tekintetében összesen 212 671 kg metil-bromid kritikus alkalmazási célokra történő felhasználása engedélyezett.
2. cikk
A tagállam illetékes hatósága által kritikus alkalmazási célra rendelkezésre állóként bejelentett raktárkészletet mindkét tagállam esetében le kell vonni az adott tagállam által kritikus alkalmazási célok kielégítésére behozható vagy gyártható mennyiségből.
3. cikk
Ez a határozat 2008. január 1-jétől alkalmazandó, és 2008. december 31-én veszti hatályát.
4. cikk
Ennek a határozatnak a Spanyol Királyság és a Lengyel Köztársaság a címzettje.
Kelt Brüsszelben, 2008. március 25-én.